ፓርቲዎቹ የሕዝብና የሀገር ደህንነት ከየትኛውም የፖለቲካ አጀንዳ ሊቀድም እንደሚገባ አስገነዘቡ
አዲስ አበባ፡- የሕዝብ ህይወት እና የሀገር ደህንነት ጉዳይ ከየትኛውም የፖለቲካ አጀንዳ በላይ ሊቀድም እንደሚገባ በኦሮሚያ ክልል የምንቀሳቀስ ተፎካካሪ የፖለቲካ ፓርቲዎች አስታወቁ፡፡
በኦሮሚያ ክልል የምንቀሳቀስ ተፎካካሪ የፖለቲካ ፓርቲዎች ማለትም የኦሮሞ ዴሞክራሲያዊ ግንባር (ኦዴግ) ፣ የኦሮሞ አንድነት ነፃነት ግንባር (ኦአነግ) ፣ የተባበሩት የኦሮሞ ነፃነት ግንባር (የተኦነግ) እና የኦሮሞ ኀርነት ፓርቲ (ኦአፓ) ትናንት በሀገርና እና በክልል ደረጃ ባሉ ወቅታዊ ጉዳዮች ላይ የጋራ መግለጫ አውጥተዋል።
ፓርቲዎቹ ኮቪድ-19፥ በህዳሴ ግድብ ምክንያት የተደቀነ የሉአላዊነት አደጋ፥ በኮቪድ እና በሌሎች ምክንያቶች ሊከሰት የሚችለው የኢኮኖሚ ድቀት እና በተያዘው ዓመት ሊከናወን የነበረው ምርጫ 2012 ጉዳይ የአገሪቱ አንገብጋቢ ችግሮች መሆናቸውን በጋራ በመለየት ችገሮቹ በሚፈቱበት መንግድ ዙሪያ መምከራቸውን በመግለጫው ተጠቁሟል።
እነዚህ ችግሮች ተደራርበው ይቅርና በተናጥልም የተባበረ አቅም የሚጠይቁ መሆናቸው የማያጠያይቅ መሆኑን ያመለከቱት ፓርቲዎቹ፤ ስለሆነም ከፓርቲ ወይም ከቡድን ፍላጎት በመውጣት የሀገሪቱን ችግሮች ለመፍታት እና አገራዊ ለውጡን ለማስቀጠል አብሮና ተባብሮ መሥራት እጅግ ወሳኝ መሆኑን በመግለጫቸው አስምረውበታል።እንዲሁም መንግሥት ደግሞ የጋራ ሥራዎችን አቀናጅቶ በመምራት የሚጠበቅበትን ህጋዊ እና ሞራላዊ ኃላፊነት በአግባቡ መወጣት እንዳለበት ስምምነት ላይ መድረሳቸውን አስገንዝብዋል።በትናትናው ዕለት በሀገሪቱ አጠቃላይ ወቅታዊ ሁኔታ ላይ በጥልቀት እና በዝርዝር ከተወያዩም በኋላ ባለሦስት ነጥብ የአቋም መግለጫ አውጥተዋል፡፡
ፓርቲዎቹ «በኮሮና ምክንያት የህዝባችን ጤንነት እና ህይወት ለከፍተኛ አደጋ በተጋለጠበት፥ በህዳሴ ግድብ ውሃ ሙሌት ምክንያት የሀገራችን ሉአላዊነት ሥጋት ላይ
 ባለበት እና በኮሮናና በሌሎች ምክንያቶች በኢኮኖሚያችን ላይ ከፍተኛ የድቀት አደጋ በተጋረጠበት በአሁኑ ወቅት ልዩነቶችን አቻችሎ በአንድነት መቆም ሲገባ ትናንሽ አጀንዳዎችን በመፍጠር ህዝቡ ራሱንና አገሩን ለማዳን እንዳይረባረብ ማድረግ ከክህደቶች ሁሉ በላይ ክህደት ነው» በማለት በመግለጫቸው አመልክተዋል።
በኦሮሚያ ክልል የሚንቀሳቀሱት እንዚህ ፓርቲዎች በዚህ ወሳኝ ወቅት የፖለቲካ ልዩነቶቻቸውን ወደጎን በማድረግ የህዝባቸውንና የሀገራቸውን ህልውና ለመታደግ በጋራ ለመሥራት መወሰናቸውን አስገንዝብዋል። «በየትኛውም ዓለም የትኛውም ችግር በምርጫ አይከሰትም። ለሚደርሱብን ችግሮች ግን መፍትሔዎችን መምረጥ እንችላለን» በማለትም አክለዋል።
በሌላ በኩልም በአሁኑ ወቅት ካለው ሁኔታ እና ከተጀመረው አገራዊ ለውጥ አንፃር በየትኛውም ደረጃ ለሚፈጠሩ ችግሮች የሚሰጡ መፍትሔዎች ፍፁም ህጋዊ እና ሕገ-መንግሥታዊ መሆን እንደሚገባቸው ፓርቲዎቹ በመግለጫቸው አስታውቀዋል። « እኛ በኦሮሚያ ክልል የምንቀሳቀስ ፓርቲዎች ከምርጫ ጋር ተያይዞ እየተነሱ ላሉት ችግሮች ኢ-ሕገ መንግሥታዊ መፍትሄዎችን የማንቀበል መሆናችንን እናረጋግጣለን» በማለትም አመልክተዋል።
በመግለጫው እንደተገለፀው፤ በሀገሪቱ ላይ ከተደቀኑ ተደራራቢ እና አስቸጋራ ጫናዎች አንፃር ጠንካራ መንግሥት ያስፈልጋል። በሽግግር ስም ዓለማቸው የሰማይና የምድር ያህል የተራራቀ ፓርቲዎችን የሚያካትት መንግሥት በየትኛውም መስፈርት ጠንካራ ሊሆን አይችልም። ኮቪድ-19 በዓለምና በሀገሪቱ ከፍተኛ ሥጋት በደቀነበት ምርጫ ማካሄድ ቀርቶ ማሰቡም ለህዝብ ህይወት ደንታቢስነት ነው።
«በመሆኑም እኛ የኦሮሚያ ክልል ፓርቲዎች በሥልጣን ጥማት የተነሳ በሽግግር መንግሥት ወይም በምርጫ ስም ህዝብንና መንግሥትን ለማወናበድ የሚደረገውን ሩጫ በጥብቅ የምናወግዝ መሆናችንን እናሳውቃለን» በማለት ፓርቲዎቹ አቋማቸውን አስቀምጠዋል፡፡
አዲስ ዘመን ግንቦት 1/2012
ማህሌት አብዱል